A jingkyrshan ka SNSBH ia ka jingiaid paidbah ka KAS ka ban long la sngi Saitjain | SP News Agency
Home Khasi News A jingkyrshan ka SNSBH ia ka jingiaid paidbah ka KAS ka ban long la sngi Saitjain
Shillong, Nailur 18: “Ka Executive Committee jong ka Synjuk ki Nongsynshar Shnong ka Bri U Hynniewtrep (SNSBH) ka la shong jingialang kyrkieh ha ka 18.09.2018 ban iakren halor ka shithi ba la ioh pdiang na ka Khasi Author’s Society halor ka jingialang paidbah ka ban long ha ka 22. September.2018 ha madan Iewrynghep ha ka por 11 baje mynstep ban pynpaw paidbah ia ka jingkyrshan ia ka jingdawa ban pynrung ia ka ktien khasi ha ka khyrnit kaba phra jong ka Constitution ka Ri India.
Ka Synjuk da kawei ka sur ka la rai ban kyrshan tyngeh ia katei ka jingthmu ba kordor jong ka Khasi Author’s Society bad ka kyntu ia ki paradoh parasnam ka bri u hynniewtrep ban ai ia ka jingkyrshan ba ratbah ia katei ka jingthmu da kaba ia mih paidbah lang ha katei ka sngi, ka por bad ka jaka ba la batai. Ka Synjuk ka kyrpad ruh ia ki dorbar shnong ban pynbna paidbah lang ia katei ka jingialang ha ki shnong jong ki lada ka long kaba lah.